Pa ry per ongeluk dogtertjie doodArgieffoto Kol. Ronel Otto, woordvoerder van die polisie, sê Kobus Skeen, sy vrou en drie kinders het Sondagaand van die kerk af teruggekeer toe die ongeluk gebeur het. Die gesin woon op die plaas Lekkerhoek buite die dorp. Otto sê Skeen het glo goed uit die motor gelaai en nie gesien dat sy dogtertjie Anzel, ‘n jaar en sewe maande oud, intussen ook uit die motor geklim het nie. Volgens Otto het Skeen toe terug in die motor geklim en agteruit gery om dit te parkeer toe hy oor Anzel gery het. Otto sê paramedici van ER24 is ontbied en het Anzel na die Lydenburg-hospitaal geneem. Sy is met haar aankoms dood verklaar. Otto sê die polisie ondersoek ‘n saak van strafbare manslag. Die familie het versoek om nie met die media in die moeilike tyd te praat nie.